Luister: Rob en Roz oor passie vir mense, musiek en moedertaalJacaranda FM se Rozanne McKenzie en Rob Forbes. (Foto: Maroela Media) Rozanne McKenzie en Rob Forbes het drie groot doelwitte gehad toe hulle drie maande gelede agter die Jacaranda FM-middagspan se mikrofone ingeskuif het: Om sinvolle gesprekke te voer wat waarde tot luisteraars se lewe voeg, om pret te hê sonder om ligsinnig te wees en om seker te maak dat mense met die lekkerste musiek deur die besige verkeer huis toe vergesel word. “Ons wil regtig doelgerig wees en inhoud vir luisteraars bied wat veel verder as die drie ure wat ons daagliks op die lug het, gaan strek,” vertel Forbes, ŉ voormalige 5FM-radioaanbieder, in Maroela Media se ateljee. Dié gesoute aanbieder het op 10 Augustus by McKenzie – wat byna tien jaar lank reeds deel van die Jacaranda FM-familie is – aangesluit vir die nuwe middagprogram, The Drive with Rob and Roz. Dié duo het reeds hope pret saam. (Foto: Maroela Media) Dié skuif volg nadat Rian van Heerden Jacaranda FM op 30 Junie vanjaar gegroet het. “Ek dink beslis ons het groot skoene om vol te staan, maar dis lekker om só iets aan te pak met die wete dat jy jou voorganger se goedkeuring wegdra én die geleentheid nou kry om jou eie unieke stempel af te druk,” vertel McKenzie, wat benewens haar besige gesinslewe ook haar rol as televisieaanbieder en -vervaardiger volstaan. Sy het ook meer vertel oor haar diepgewortelde passie vir Afrikaans en die vermoë wat dit het om gemeenskappe bymekaar te bring. “As ŉ bruin mens van die Kaapse Vlakte is Afrikaans iets wat my baie na aan die hart lê. Mense dink dis ŉ taal wat ander uitsluit, maar as jy gaan kyk hoe divers die land se Afrikaanssprekendes is, sal jy sien dit skets ŉ heel ander prentjie. Dis absoluut my hartstaal en dis vir my so lekker dat ons op Jacaranda FM onsself in Engels én Afrikaans kan uitdruk.” Forbes, wat al meer as 15 jaar in Engelse media gewerk het, glo ook Afrikaanssprekende luisteraars is uniek. “Daar is ŉ groot gemeenskapsgevoel by Afrikaanse luisteraars, maar ek dink dit spoel ook oor na alle Jacaranda-luisteraars as mens hoor hoe mense van alle tale en kulture hul harte en hande oopmaak met inisiatiewe by Good Morning Angels. Daardie gemeenskapsgevoel is iets waarop ons in die middagspan verder wil bou.” Dié dinamiese duo vertel ook meer oor die voorbereiding wat só ŉ gewilde middagprogram verg, wat hul doelwitte en drome vir hul program is en wat elkeen se eerste reaksie was toe hulle uitgevind het dat hulle twee mede-aanbieders gaan wees. Luister die na die volledige onderhoud boaan die berig en kyk hoe Rob en Roz “As die vellie pas” by Maroela Media speel hier: